
IRIZPENA EMATEA FORU AGINDUAREN PROIEKTUARI BURUZ ZEINAK ONESTEN DUEN OPERADORE FIDAGARRIAREN IZAERA AITORTZEKO PROZEDURA, ETA OPERADORE FIDAGARRIEN ERREGISTROA SORTZEA ETA MANTENTZEA, ERREGAI JAKIN BATZUEI APLIKATU BEHARREKO BALIO ERANTSIAREN GAINEKO ZERGAREN BERMEEI DAGOKIENEZ (2026KO UZTAILAREN 2KO SAIOA)
I.-EGITATEZKO AURREKARIAK
Ogasun, Finantza eta Aurrekontu Saileko foru diputatuak, 2026ko ekainaren 11ko idazkiaren bidez, nahitaezko irizpen ez-loteslea emateko eskatu zuen, foru aginduaren proiektuari buruz zeinak onesten duen operadore fidagarriaren izaera aitortzeko prozedura, eta operadore fidagarrien erregistroa sortzea eta mantentzea, erregai jakin batzuei aplikatu beharreko balio erantsiaren gaineko zergaren bermeei dagokienez.
Irizpen eskaerarekin batera jarraian zehaztutako dokumentazioa igorri du:
1. 285/2026 Foru Agindua, maiatzaren 19koa, Ogasun, Finantza eta Aurrekontu Saileko foru diputatuarena, foru agindu proiektua egiteko prozedurari hasiera ematen diona. 
2. Txostena, generoaren eraginari buruzkoa, Zerga Araudiaren Zerbitzuak emana.
3. Berdintasun Zerbitzuak egindako oharren txostena.
4. Arau eraginari buruzko txosten laburtua, Zerga Araudiaren Zerbitzuak egina.
5. Ekonomia eraginari buruzko txostena, Zerga Sarrerak Kudeatzeko Zerbitzuak egina. 
6. Entzunaldiko izapidea egiteko bidalitako mezu elektronikoa eta jasotako erantzuna.
II.- OHAR JURIDIKOAK
LEHENENGOA. Aholku Batzordearen eskumena.
Foru Gobernuaren Kontseiluaren martxoaren 30eko 40/1999 Foru Dekretuak 3. artikuluan Arabako Foru Administrazioaren Aholku Batzordearen eskumenak ezartzen ditu  eta, besteak beste, 1.b) aparatuan ezartzen du nahitaezko irizpen ez-lotesleak ematea dagokiola hauei buruz: "Erregelamenduzko xedapenen egitasmoak, foru arauak betearazteko emandakoak, gaia Lurralde Historikoaren eskumen osokoa denean, edo Autonomia Erkidegoaren legeak betearazteko emandakoak, gaia Lurralde Historikoak erregelamendu bidez garatzeko denean".
Proiektua balio erantsiaren gaineko zerga arautzen duen foru araudia garatzeko emandako erregelamendu xedapen bat da.
Estatuaren eta Euskal Autonomia Erkidegoaren arteko Ekonomia Itunaren legeak ezartzen duenez, balio erantsiaren gaineko zerga Estatuak une bakoitzean ezarrita dituen arau substantibo eta formal berberen arabera arautuko da. Lurralde historikoetako erakunde eskudunek aitorpen eta sarrera ereduak onesteko eta likidazio aldi bakoitzeko sarrera epeak zehazteko gaitasuna izango dute. Baina eredu horietako datuak, gutxienez, lurralde erkidean erabiltzen diren berberak izan behar dira; eta epe horiek, berriz, ez dira Estatuko Administrazioak ezarritakoez oso bestelakoak izango.
Hala ere, HAC/1496/2025 Aginduak, abenduaren 17koak, operadore fidagarriaren izaera aitortzeko prozedura onesten duenak eta operadore fidagarrien erregistro bat sortzea eta mantentzea arautzen duenak, xedatzen du operadore fidagarriaren izaera lortzeko eskaera balio erantsiaren gaineko zerga ikuskatzeko eskumena duen administrazioan aurkeztu beharko dela, dela Estatuko Ogasunean, dela Bizkaiko, Gipuzkoako, Arabako eta Nafarroako foru ogasunetan.
BIGARRENA Proiektuan ari den arauaren alderdi formalak.
a) Eskumena.
Arabako Foru Aldundiaren gobernuari, antolaketari eta araubide juridikoari buruzko martxoaren 15eko 10/2023 Foru Arauaren 24.11 artikuluaren arabera, foru diputatuek daukate beren saileko gai propioetan ahalmen arautzailea, indarrean dagoen legediak berariaz horretarako gaitu duen kasuetan.
Balio Erantsiaren gaineko Zergari buruzko urtarrilaren 19ko 12/1993 Foru Dekretu Arauemailearen eranskinaren hamaikagarren idatz zatiko 2. zenbakiko b) letrak berariaz esleitzen dio Ogasun, Finantza eta Aurrekontu Saileko foru diputatuari foru agindu bidez operadore fidagarri izateko prozedura zehazteko eta dagokion erregistroaren sorrera eta mantentzea arautzeko eskumena.
b) Xedapen orokorrak egiteko prozedurak.
1. Araudi aplikagarria.
Foru Gobernu Kontseiluaren otsailaren 28ko 6/2023 Foru Dekretuak Arabako Foru Aldundiaren xedapen orokorrak egiteko prozedura onesten du (2023ko martxoaren 8ko ALHAO, 28 zenbakia). Azken xedapenak dio ALHAOn argitaratu eta hurrengo egunean sartuko dela indarrean.  
Irizpena jasotzeko eramandako proiektua egiteko prozedura Ogasun, Finantza eta Aurrekontu Saileko foru diputatuaren maiatzaren 19ko 285/2026 Foru Aginduaren bidez hasi zen, beraz, aipatutako Foru Dekretua aplikatuko zaio, azken xedapenaren arabera.  
2. Urteko Araugintza Plana.
6/2023 Foru Dekretuaren 4. artikuluak hauxe ezartzen du: urte bakoitzeko azken hiruhilekoan Arabako Foru Aldundiak Urteko Araugintza Plana onartuko du, eta bertan hurrengo urteko ekitaldian onesteko proposatu asmo dituen araugintzako ekimenak jasoko dira. Organo eskudunak Urteko Araugintza Planean agertzen ez den arau proposamen bat sustatzen badu, xedapena egiteko prozedurari hasiera emateko ebazpenean justifikatu beharko da erregulazio horren premia edo beharra.  
2026ko Urteko Araugintza Plana berrikusi ondoren, egiaztatu da arau ekimen hau ez dagoela aurreikusita plan horretan; hala ere, maiatzaren 19ko 285/2026 Foru Aginduak, proiektua onesteko prozedura hasten duenak, justifikatzen du beharrezkoa dela operadore fidagarriaren izaera aitortzeko prozedura, balio erantsiaren gaineko zergaren araudian aurreikusitako baldintzak betetzen direla egiaztatzen duen dokumentazioa eta operadore fidagarrien erregistroa arautzea.
3. Erregulazio onaren printzipioak.
Proiektuaren hitzaurreak justifikatzen du bat datorrela Administrazio Publikoen Administrazio Prozedura Erkidearen urriaren 1eko 39/2015 Legearen 129. artikuluan araututako erregulazio onaren printzipioekin, baita Arabako Foru Aldundiaren xedapen orokorrak egiteko prozedura onesten duen Foru Gobernu Kontseiluaren otsailaren 28ko 6/2023 Foru Dekretuaren 3. artikuluan arautzen direnekin ere.
Hala ere, ez du argudiorik ematen erregulazio onaren printzipio horietara egokitzea justifikatzeko.
4. Nahitaezko txostenak eta izapideak.
Espedientean ageri dira arau eraginari buruzko txosten laburtua, generoaren eraginaren buruzko txostena, biak Zerga Araudiaren Zerbitzuak emanak, eta Berdintasun Zerbitzuak egindako aldeko oharren txostena, 6/2023 Foru Dekretuaren 7. eta 8. artikuluetan aurreikusitako izapide direnak.
5. Aldez aurreko kontsulta publikoa eta entzunaldiko eta jendaurrean jartzeko izapidea. 
Era berean, espedientean jasota dago proiektua entzunaldiko eta jendaurrean jartzeko izapidearen pean egon dela 10 egun balioduneko epean, ekarpenik jaso gabe.
Kontsulta publikoaren izapideari dagokionez, prozedura hasteko foru aginduak justifikatzen du ez dela egin proiektuak ez duelako eragin nabarmenik ukitutako zergen zergadunen jarduera ekonomikoan, Xedapen Orokorrak Egiteko Prozedura onartzen duen otsailaren 28ko 6/2023 Foru Dekretuaren 10. artikuluko 1. apartatuko c) letrarekin bat etorriz. 
HIRUGARRENA. Proiektuko erregelamendu arauak baliatutako eskumen tituluak.
a) Arabako Lurralde Historikoaren eskumena:
Espainiako Konstituzioaren lehen xedapen gehigarriak honako hau ezartzen du: “Konstituzioak foru lurraldeen eskubide historikoak babesten eta errespetatzen ditu. Foru araubide horren eguneratze orokorra, hala denean, Konstituzioaren eta autonomi -estatutuen eremuan burutuko da”.
Horrez gain, Euskal Autonomia Erkidegoko Autonomia Estatutuaren 41.2.a) artikuluak honako hau ezarri zuen: “Lurralde Historikoetako erakunde eskumendunek zerga araubidea mantendu, ezarri eta arautu ahal izango dute beren lurraldean, Estatuko zerga egitura orokorrari, koordinaziorako, zerga harmonizaziorako eta Estatuarekiko lankidetzarako ekonomia itunak berak jaso ditzan arauei eta Autonomia Erkidegoaren baitan helburu horiexetarako Eusko Legebiltzarrak eman ditzanei loturik”.
Maiatzaren 23ko 12/2002 Legeak onetsitako EAEren eta estatuaren artean sinatutako Ekonomia Itunaren 1. artikuluak ezartzen duenez, lurralde historikoetako erakunde eskudunek lurralde bakoitzeko tributu araubideari eutsi eta hori ezarri eta arautu ahalko dute.
b) Arabako Foru Aldundiaren eskumena.
1983ko martxoaren 7ko Foru Arauaren 15. artikuluan, Arabako Lurralde Historikoaren erakunde antolamenduari buruzkoan, ezarri da Foru Aldundiari dagokiola, kide anitzeko erakundea den aldetik, araugintzako ahalmena baliatzea, estatuko edo autonomia erkidegoko legeekin bat etorriz, bai eta Batzar Nagusiek emandako kasuetan ere, foru araudiarekin bat etorriz.
LAUGARRENA.- Proiektuaren azalpena.
Proiektuak 5 artikulu, xedapen iragankor bat eta azken xedapen bat ditu. Azken xedapen horrek ezartzen du foru agindua Arabako Lurralde Historikoko Aldizkari Ofizialean argitaratu eta hurrengo egunean jarriko dela indarrean, eta honako hau arautzen du:
Operadore fidagarrien erregistroa sortzea (2. artikulua), operadore fidagarriaren izaera lortzeko baldintzak (3. artikulua), operadore fidagarriaren izaera aitortzeko prozedura (4. artikulua), operadore fidagarrien erregistroan baja ematea (5. artikulua) eta balio erantsiaren gaineko zergaren sarrera bermatzeko betebeharrari buruzko araubide iragankor bat eta operadore fidagarri gisa aitortzeko eskatzeko epea (xedapen iragankor bakarra). 
BOSGARRENA. Proiektuaren azterketa. 
Abenduaren 20ko 7/2024 Legearen azken xedapenetako lehenengoak, talde multinazional eta talde nazional handientzako gutxieneko ezarpen maila globala bermatzeko zerga osagarria, finantza erakunde jakin batzuen interes eta komisioen marjinaren gaineko zerga eta zigarreta elektronikoetarako eta tabakoarekin lotutako beste produktu batzuetarako likidoen gaineko zerga ezartzen dituenak, eta beste zerga arau batzuk aldatzen dituenak, bere hirugarren paragrafoan, hamaikagarren paragrafoa gehitu zion Balio Erantsiaren gaineko Zergari buruzko abenduaren 28ko 37/1992 Legearen eranskinari. Lege horren bidez, aduanaz bestelako gordailu erregimena uzten duten erregaiei dagokien balio erantsiaren gaineko zerga ordaintzeko bermea eratzeko betebeharra ezarri zen, salbu eta azken gordailugilea edo, hala badagokio, gordailu fiskalaren titularra baimendutako operadore ekonomiko gisa onartuta badago, Europar Batasuneko aduana kodea ezartzen duen Europako Parlamentuaren eta Kontseiluaren 2013ko urriaren 9ko 952/2013 (EB) Erregelamenduan ezarritakoaren arabera edo operadore fidagarria izatea.
Arau aldaketa horren helburu nagusia da hidrokarburo jakin batzuk gordailu fiskaletik ateratzean sortzen den BEZaren iruzurra etetea, hau da, etete araubidea amaitzen denean eta ondasunak entregatzeari lotutako BEZa ordaindu behar denean. Araubidea amaitu aurretik BEZaren sarrera berme bat eratu beharrak zergaren ondorengo ez-ordaintzeak saihestuko ditu, eta iruzur horrek, ogasun publikoari ez ezik, sektoreko lehiari ere kalte egingo dio; izan ere, ordaindu ez den zenbatekoa merkatuan distortsio handiak eragiten zituzten prezio ohikoa baino askoz baxuagoak eskaintzeko aprobetxatzen zen normalean.
Xedapen hori foru araudira egokitu zen Foru Gobernu Kontseiluaren ekainaren 17ko 1/2025 presa fiskaleko dekretu arauemaile bidez. Onestea urtarrilaren 19ko 12/1993 Foru Dekretu Arauemailearen eta otsailaren 16ko 1/1999 Foru Dekretu Arauemailearen aldaketa, Balio Erantsiaren gaineko Zergaren Arauari buruzko urtarrilaren 19ko 12/1993 Foru Dekretu Arauemailearen Eranskinari hamaikagarren atala gehitzen diona.
Proiektuak operadore fidagarria dela aitortzeko eta operadore fidagarrien erregistro bat sortzeko eta mantentzeko prozedura garatzen du, hamaikagarren apartatu berriaren 2. puntuan xedatutakoaren arabera.
III.-ONDORIOAK
Foru Dekretuaren proiektuak erregelamenduzko garapen doitua eta proportzionala du, ordenamendu juridikora egokitzen da eta araudian ezarritako eskumen eta lege gaikuntzaren esparruaren barruan ematen da.
Bigarren gogoeta juridikoaren b) letraren 3. puntuan adierazitakoa alde batera utzi gabe, proiektua erregulazio onaren printzipioetara egokitzeko justifikazioari dagokionez.

